સદ્દામે એમની હૅટ દૂર કરી. જલ્લાદે હાથકડી ખોલી એમનાં હાથ પીઠ પાછળ રાખી, ફરીથી હાથકડી પહેરાવી. સદ્દામના પગ પણ એક સાથે બાંધવામાં આવ્યાં. એક અધિકારી એ પૂછ્યું, ‘શું આપને ડર લાગે છે?’ સદ્દામ હુસૈને ખુમારીથી કહ્યું, ‘મને કશાનો ડર નથી, મેં જાતે જ આ માર્ગ પસંદ કર્યો હતો’. જલ્લાદોએ એમને માંચડા ઉપર ચડવામાં મદદ કરી. મુખ્ય જલ્લાદે સદ્દામને ચહેરા પર નકાબ પહેરવા જણાવ્યું, જેનો સદ્દામે ઈન્કાર કર્યો. જલ્લાદે કહ્યું કે એના વિના એમને વધારે તકલીફ પડશે. તો પણ સદ્દામ માન્યા નહીં. જલ્લાદે નકાબને મફલરની જેમ એમના ગળે વીંટાળી દીધો, જેથી થોડી હૂંફ રહે. હવે સદ્દામ થોડા ધ્રુજ્યા અને એમનો ચહેરો પીળો પડી ગયો. કદાચ તેઓ માની નહોતા શકતા કે એમની સાથે આ શું થઈ રહ્યું હતું. આમ છતાંયે તેઓ ડર્યા વિના ટટ્ટાર ઊભા હતાં.